ई-अनुज्ञा को लेकर व्यापारियों ने किया घेराव
उज्जैन | ई-अनुज्ञा को लेकर कृषि उपज मंडी के व्यापारियों ने गुरुवार को मंडी सचिव का घेराव कर दिया। वे अनुज्ञा बनाने में हो रही देरी से नाराज थे। समझाइश के बाद मामला शांत हुआ। अनाज तिलहन व्यवसायी संघ के सचिव जितेंद्र अग्रवाल की अगुवाई में मंडी समिति कार्यालय पहुंचे करीब एक दर्जन व्यापारियों ने मंडी सचिव ओपी शर्मा को ई-अनुज्ञा में हो रही देरी से अवगत कराया। उन्होंने बताया इसे उन्हें उपज बाहर भेजने में परेशानी आ रही है। एक मार्च से मंडी में ई-अनुज्ञा अनिवार्य कर दी गई है। इसके बगैर उपज बाहर नहीं भेजी जा सकती है। व्यापारियों का कहना है कि वे भी ई-अनुज्ञा के लिए तैयार हैं लेकिन सीजन में खरीदी बढ़ने से ई-अनुज्ञा भी जल्दी चाहिए जबकि इसकी गति धीमी है। ई-अनुज्ञा को लेकर तीन दिन पहले संघ कार्यालय में व्यापारियों की कार्यशाला भी हुई थी। जिसमें व्यापारियों ने ई-अनुज्ञा से जुड़ी व्यवहारिक कठिनाईयों के बारे में बताया था। मंडी सचिव ने व्यापारियों को ई-अनुज्ञा में गति बढ़ाने का आश्वासन दिया है।
hin_Deva hin_Deva